title: 2018 m. balandžio 12 d. Komisijos įgyvendinimo reglamentas (ES) 2018/603 dėl tam tikrų prekių klasifikavimo Kombinuotojoje nomenklatūroje

text:
20.4.2018

                  LT

                  Europos Sąjungos oficialusis leidinys

                  L 101/18

            KOMISIJOS ĮGYVENDINIMO REGLAMENTAS (ES) 2018/603
      2018 m. balandžio 12 d.
      dėl tam tikrų prekių klasifikavimo Kombinuotojoje nomenklatūroje
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
      kadangi:

                  (1)

                  siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                  (2)

                  Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                  (3)

                  laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                  (4)

                  reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                  (5)

                  šiame reglamente nustatytos priemonės atitinka Muitinės kodekso komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
      2 straipsnis
      Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
      3 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2018 m. balandžio 12 d.

               Komisijos vardu

               Pirmininko pavedimu

            Stephen QUEST

               Generalinis direktorius

               Mokesčių ir muitų sąjungos generalinis direktoratas

         (1)  OL L 269, 2013 10 10, p. 1.

         (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

         PRIEDAS

                     Prekių aprašymas

                     Klasifikavimas
                     KN kodas

                     Motyvai

                     (1)

                     (2)

                     (3)

                     Pripučiama plastikinė pagalvėlė (vadinamoji vežimėlio neįgaliesiems pagalvėlė), kurios apytikriai matmenys 40 × 40 cm, sudaryta iš dviejų tarpusavyje sujungtų oro pripildytų stačiakampių kamerų. Kiekvieną kamerą sudaro oro pripildytas plastikinis maišelis, padengtas plonu silikono sluoksniu.
                     Pagalvėlės aukštį galima reguliuoti keičiant į abi kameras pripučiamo oro kiekį, todėl plastikinių maišelių padėtis kamerose, naudotojui sėdint ant pagalvėlės, kinta.
                     Pagalvėlė padengta nuimamu neslidžiu tekstilės dangalu, kurio apatinėje pusėje pritvirtintos dvi kibtukinės juostelės.
                     Gaminio paskirtis – apsaugoti naudotoją nuo pragulų susidarymo. Jis sumažina sėdynkauliui daromą poveikį ir suteikia naudotojui daugiau patogumo.
                     Žr. paveikslus (*1).

                     3926 90 97

                     Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis ir KN kodus 3926 , 3926 90  ir 3926 90 97  atitinkančiais prekių aprašymais.
                     Gaminys nepriskirtinas 9404  pozicijai (patalynės reikmenys ir panašūs baldų reikmenys), nes pagal 94 skirsnio 1 pastabos a punktą pneumatinės pagalvės šiai pozicijai nepriskiriamos, o pneumatinės pagalvės iš plastikų priskiriamos 3926  pozicijai (taip pat žr. Suderintos sistemos (SS) paaiškinimų 9404  pozicijos paaiškinimų paskutinės pastraipos b punktą).
                     Gaminys taip pat nelaikytinas vežimėlių neįgaliesiems dalimi ir reikmeniu ir jam nepriskirtinas KN kodas 8714 20 00 , nes jis neatpažįstamas kaip tinkamas naudoti vien tik arba daugiausia vežimėliuose neįgaliesiems, kaip nurodyta XVII skyriaus 3 pastaboje. Pagal savo objektyvias charakteristikas gaminys gali būti naudojamas padėtas ne tik ant vežimėlio neįgaliesiems sėdynės, bet ir ant įvairių kitų sėdimųjų baldų ir kėdžių. Pavyzdžiui, gaminys nėra pritaikytas naudoti padėtas ant tam tikro sėdimojo baldo, nes neturi specialių tvirtinimo priemonių, kurios rodytų, kad jis skirtas naudoti padėtas ant tam tikro sėdimojo baldo. Neslidų dangalą ir kibtukines juosteles galima pritvirtinti prie įvairių rūšių sėdimųjų baldų. Todėl nėra jokių požymių, rodančių, kad gaminys yra skirtas naudoti padėtas ant tam tikros rūšies sėdimųjų baldų (taip pat žr. SS paaiškinimų 8714  pozicijos paaiškinimų pirmos pastraipos i papunktį).
                     Be to, gaminys nelaikytinas vežimėlių neįgaliesiems dalimi ir reikmeniu ir jam nepriskirtinas KN kodas 8714 20 00  dėl šių priežasčių: jis nėra būtinas naudojantis vežimėliu, nėra skirtas vežimėliui pritaikyti konkrečiam veiksmui atlikti, neišplečia jo galimybių ir nesudaro galimybių naudoti vežimėlį pagal konkrečią paskirtį, susijusią su pagrindine jo funkcija – padėti neįgaliajam judėti (žr. 2011 m. birželio 16 d. Teisingumo Teismo sprendimo Unomedical, C-152/10, ECLI:EU:C:2011:402, 29, 30 ir 36 punktus). Vežimėliu naudojamasi tokiu pat būdu, kaip ir be pagalvėlės. Padėjus pagalvėlę naudotojui tik patogiau ir lengviau sėdėti vežimėlyje.
                     Nors gaminį sudaro skirtingos sudedamosios dalys (plastikinė pagalvėlė ir tekstilės dangalas), jis klasifikuotinas taip, tarsi jį sudarytų tik plastikinė pagalvėlė, nes ji lemia esminį gaminio požymį, kaip nustatyta 3 bendrosios aiškinimo taisyklės b punkte. Tekstilinė sudedamoji dalis tėra dangalas, apsaugantis pagrindinę sudedamąją dalį ir prilaikantis ją savo vietoje. Todėl gaminys klasifikuotinas pagal medžiagą, iš kurios pagamintas, laikytinas kitu gaminiu iš plastikų ir jam priskirtinas KN kodas 3926 90 97 .

            (*1)  Paveikslai pateikiami tik dėl informacijos.


title: 2018 m. balandžio 19 d. Komisijos įgyvendinimo reglamentas (ES) 2018/606, kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Dons“ (SKVN)

text:
20.4.2018

               LT

               Europos Sąjungos oficialusis leidinys

               L 101/37

         KOMISIJOS ĮGYVENDINIMO REGLAMENTAS (ES) 2018/606
   2018 m. balandžio 19 d.
   kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Dons“ (SKVN)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
   kadangi:

               (1)

               pagal Reglamento (ES) Nr. 1308/2013 97 straipsnio 2 ir 3 dalis Komisija išnagrinėjo Danijos paraišką įregistruoti saugomą kilmės vietos nuorodą „Dons“ ir šią paraišką paskelbė Europos Sąjungos oficialiajame leidinyje
                   (2);

               (2)

               2016 m. vasario 4, 5 ir 8 d. elektroniniais laiškais buvo gauti Italijos žemės ūkio ministerijos, „Confederazione Nazionale dei Consorzi Volontari per la Tutela delle Denominazioni dei Vini Italiani“ (FEDERDOC) ir „L'Alleanza delle Cooperative Italiane-Agroalimentare“ prieštaravimai pagal Reglamento (ES) Nr. 1308/2013 98 straipsnį ir Reglamento (EB) Nr. 607/2009 (3) 14 straipsnį. Komisijos nuomone, visų trijų šalių prieštaravimai yra priimtini pagal Komisijos reglamento (EB) Nr. 607/2009 15 straipsnį;

               (3)

               2016 m. gegužės 24 d. raštu Komisija šiuos prieštaravimus perdavė Danijos institucijoms ir paragino jas per du mėnesius pateikti pastabų pagal Reglamento (EB) Nr. 607/2009 16 straipsnio 1 dalį. Danija savo pastabas perdavė 2016 m. liepos 4 d., t. y. per nustatytą laiką;

               (4)

               kaip nustatyta Reglamento (EB) Nr. 607/2009 16 straipsnio 1 dalyje, Komisija 2017 m. sausio 12 d. raštais Danijos institucijų pastabas perdavė trims prieštaravimus pateikusioms šalims ir suteikė dviejų mėnesių terminą galimoms pastaboms pateikti. 2017 m. kovo 10 d. Komisija gavo dar vieną Italijos žemės ūkio ministerijos pranešimą, kuriame ji pakartojo savo prieštaravimą;

               (5)

               Reglamento (EB) Nr. 607/2009 16 straipsnio 3 dalyje nustatyta, kad Komisija priima sprendimą remdamasi turimais įrodymais;

               (6)

               visos trys prieštaravimus pateikusios šalys teigia, kad kai kurios „Dons“ gaminti naudojamos vynuogių veislės, visų pirma, „Cabernet Cortis“, „Orion“, „Regent“, „Rondo“ ir „Solaris“, kurias jos laiko hibridais, išvestais kryžminant rūšis Vitis vinifera su kitomis genties Vitis rūšimis, neturėtų būti naudojamos vynui su saugoma kilmės vietos nuoroda gaminti remiantis Reglamento (ES) Nr. 1308/2013 93 straipsnio 1 dalies a punkto iv papunkčiu. Be to, jos teigia, kad sukryžminus atskiras rūšis išvesta veislė negali būti laikoma rūšimi Vitis vinifera. Italijos žemės ūkio ministerijos ir FEDERDOC manymu, ištyrus genomą, bet kurioje Europos Sąjungos šalyje galima nustatyti, ar veislė priklauso rūšiai Vitis vinifera, ar yra išvesta kryžminant su kitomis genties Vitis rūšimis;

               (7)

               Italijos žemės ūkio ministerija taip pat teigia, kad neišsamiai nurodyti žmogiškieji veiksniai, priežastinis gamtos ir žmogiškųjų veiksnių ryšys, informacija apie produkto kokybę ir nuo geografinės aplinkos priklausančias produkto savybes. Be to, ši prieštaravimą pateikusi šalis teigia, kad tvirtinimas, esą rūgštumą lemia „gana atsparių veislių atranka“, techniškai ir moksliškai nepagrįstas, nes veislių atranka yra ilgalaikis procesas, kuris gali būti siejamas su kryžminant atskiras rūšis išvestomis veislėmis;

               (8)

               galiausiai Italijos žemės ūkio ministerija laikosi nuomonės, kad nereikia nustatyti vynuogių veislių ir derliaus metų ženklinimo reikalavimų, nes tokie reikalavimai nustatyti Reglamento (EB) Nr. 607/2009 61 ir 62 straipsniuose;

               (9)

               Komisija įvertino prieštaravimą pateikusių šalių ir pareiškėjo argumentus bei pateiktus įrodymus ir padarė išvadą, kad dėl toliau nurodytų priežasčių pavadinimas „Dons“ turėtų būti įregistruotas kaip saugoma kilmės vietos nuoroda;

               (10)

               nagrinėjant teiginius, kad produktas pagamintas ne iš veislių Vitis vinifera vynuogių, atsižvelgta į keletą aspektų. Pirma, Vitis vinifera priklausančių vynuogių veislių klasifikacija ES lygmeniu nėra suderinta. Be to, nėra jokio oficialios kompetentingos institucijos, pvz., Tarptautinės vynuogių ir vyno organizacijos (OIV), parengto sąrašo arba mokslinio dokumento, kuriuo remiantis šiuo metu būtų galima neginčijamai klasifikuoti rūšis Vitis vinifera ar Vitis vinifera kryžminant su kitomis genties Vitis rūšimis išvestas rūšis arba jas atskirti. Todėl mokslinės apibrėžties klausimas pirmiausia turėtų būti nagrinėjamas valstybei narei taikant preliminarią nacionalinę procedūrą pagal Reglamento (ES) Nr. 1308/2013 96 straipsnį. Danija remiasi Vokietijos klasifikacija, pagal kurią penkios nurodytos vyninių vynuogių veislės laikomos priklausančiomis rūšiai Vitis vinifera. Antra, Reglamento (EB) Nr. 607/2009 16 straipsnio 3 dalyje dėl prieštaravimo tikrinimo nustatyta, kad sprendimą nesuteikti kilmės vietos nuorodos ar geografinės nuorodos arba ją užregistruoti Komisija priima remdamasi turimais įrodymais. Šiuo atveju prieštaraujančios šalys nepateikė jokių patikimų mokslinių įrodymų arba duomenų, iš kurių būtų galima spręsti, kad produktas nėra gaminamas iš Vitis vinifera priklausančių vynuogių veislių. Galiausiai Komisija pažymi, kad keletas kitų valstybių narių gamina savo vynus, kuriems suteikta saugoma kilmės vietos nuoroda, naudodamos aptariamas vyninių vynuogių veisles;

               (11)

               atsižvelgiant į tai, kas išdėstyta, negalima daryti išvados, kad pavadinimu „Dons“ žymimas produktas gaminamas iš Vitis vinifera nepriklausančių vynuogių veislių. Todėl su tuo susiję prieštaravimai turi būti atmesti;

               (12)

               dėl tariamai trūkstamos informacijos apie priežastinį ryšį Komisija atkreipia dėmesį, kad buvo pateiktas atitinkamų geografinės aplinkos gamtos veiksnių aprašas ir nurodytas jų ryšys su ypatinga produkto kokybe bei savybėmis (svarbiausias šio ryšio įrodymas – didesnis produkte esančios pieno rūgšties kiekis, dėl kurio vynas skiriasi nuo klasikinių putojančių vynų). Todėl daroma išvada, kad būtina informacija apie priežastinį ryšį buvo nurodyta, kaip nustatyta Reglamento (EB) Nr. 607/2009 7 straipsnyje. Kalbant apie žmogiškuosius veiksnius, pagal Reglamento (ES) Nr. 1308/2013 93 straipsnio 1 dalies a punkto i papunktį laikoma, kad produkto rūgštumas gali būti siejamas su gana atsparių veislių atranka;

               (13)

               kalbant apie teiginius, esą nereikia nurodyti reglamente jau nustatytų reikalavimų, reikia pasakyti, kad kai kurie reikalavimai yra didesni, nei nustatyti Sąjungos teisėje, todėl siekiant aiškumo ir kad juos tinkamai suprastų galimai susiję gamintojai, šiuos reikalavimus nurodyti atrodo tikslinga;

               (14)

               atsižvelgdama į tai, kas pirmiau išdėstyta, ir remdamasi Reglamento (ES) Nr. 1308/2013 99 straipsniu, Komisija laikosi nuomonės, kad paraiška atitinka tame reglamente nustatytas sąlygas ir kad pavadinimas „Dons“ turėtų būti saugomas bei įtrauktas į to reglamento 104 straipsnyje nurodytą registrą;

               (15)

               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Pavadinimas „Dons“ (SKVN) yra saugomas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. balandžio 19 d.

            Komisijos vardu

            Pirmininkas

         Jean-Claude JUNCKER

      (1)  OL L 347, 2013 12 20, p. 671.

      (2)  OL C 407, 2015 12 8, p. 4.

      (3)  2009 m. liepos 14 d. Komisijos reglamentas (EB) Nr. 607/2009, kuriuo nustatomos tam tikros išsamios Tarybos reglamento (EB) Nr. 479/2008 įgyvendinimo taisyklės, susijusios su tam tikrų vyno sektoriaus produktų saugomomis kilmės vietos nuorodomis ir geografinėmis nuorodomis, tradiciniais terminais, ženklinimu ir pateikimu (OL L 193, 2009 7 24, p. 60).